नेताओं ने लोगों को भड़काया, घर छोड़कर गए मुस्लिम लौट आएं
Uttarakhand Love Jihad Controversy; Minor Hindu Victim Girl Mama On Kidnapping Case (Love Jihad Conspiracy) Follow Purola BJP Muslim Leader News, Reports, and Updates On Dainik Bhaskar (दैनिक भास्कर). उत्तराखंड के उत्तरकाशी जिले का पुरोला शहर। 26 मई को एक लड़की की कथित किडनैपिंग की कोशिश के बाद शहर में तीन हफ्ते से तनाव का माहौल है
उत्तराखंड के उत्तरकाशी जिले का पुरोला शहर। 26 मई को एक लड़की की कथित किडनैपिंग की कोशिश के बाद शहर में तीन हफ्ते से तनाव का माहौल है। गांव में रहने वाले 35-40 मुस्लिम परिवारों में से ज्यादातर को शहर छोड़ना पड़ा। उनकी दुकानों पर ताले लटके हैं।
शुरुआत से इस मामले को लव जिहाद का बताया गया। पूरे राज्य से हिंदुत्ववादी संगठन और उनके नेता पुरोला आ रहे हैं। हालांकि लड़की के मामा ने भास्कर से बातचीत में ‘लव जिहाद’ की थ्योरी को खारिज कर दिया। उन्होंने कहा कि कुछ लोग अपनी राजनीति चमकाने के लिए केस को गलत दिशा में ले जा रहे हैं।
सवाल यही है कि किडनैपिंग की कोशिश से जुड़ी घटना ने इतना तूल कैसे पकड़ा? जवाब है- केस से जुड़ गई ‘लव जिहाद’ की थ्योरी। दो आरोपियों में से एक उबैद खान मुस्लिम समुदाय से है। दूसरे आरोपी का नाम जितेंद्र सैनी है। उबैद का नाम आते ही इस केस को ‘लव जिहाद’ कहा जाने लगा। सवाल ये भी है कि ये एंगल कहां से आया? इसकी पड़ताल के लिए भास्कर पहुंचा पुरोला।
जिस 14 साल की अर्चना (बदला हुआ नाम) की किडनैपिंग की कोशिश का केस दर्ज हुआ है, हम उसे खोजते हुए उसके घर पहुंचे। अर्चना का घर मेन पुरोला से सिर्फ 1 किमी दूर है। अर्चना के माता-पिता नहीं हैं और वो मामा के घर में रहती है। लड़की के मामा संतोष (बदला हुआ नाम) सरकारी प्राइमरी स्कूल में टीचर हैं।
घर पहुंचने से पहले हमने लड़की के मामा संतोष को कॉल किया, कहा ‘हम मीडिया से हैं, आपसे बात करना चाहते हैं।’ जवाब मिला- ‘मैं किसी से नहीं मिलना चाहता।’ इतना कहकर उन्होंने फोन डिसकनेक्ट कर दिया। उनके मना करने के बावजूद मामले का सच जानने हम उनके घर पहुंच गए।
हम जो भी बोलेंगे, अब सीधे कोर्ट में बोलेंगे…
एकदम नया घर जिस पर अभी रंगाई-पुताई भी नहीं हुई है, पता चला कि इसी घर में अर्चना मामा संतोष के साथ रहती थी। बरामदे से होते हुए हम घर में दाखिल हुए। संतोष के बारे में पूछा तो बाहर से कुंडी लगे कमरे से आवाज आई कि ‘मैं ही संतोष हूं, मीडिया से कोई बात नहीं करनी है। हमें जो बोलना है, कोर्ट में बोलेंगे।’
हमने कहा कि आपसे सिर्फ बात करने आए हैं, ताकि पुरोला के केस का सच जान सकें। काफी देर के सन्नाटे के बाद उन्होंने पत्नी को बुलाया और कहा कि कमरे की कुंडी खोल दो। इसके बाद संतोष बाहर निकले।
संतोष कहते हैं कि ‘26 मई को अर्चना वाले केस के बाद हालत इतनी खराब है कि मैं बाजार तक नहीं जा पा रहा हूं। दिनभर में बीसियों कॉल आते हैं। इसीलिए दूसरा सिम ले लिया है। कमरे में बंद रहता हूं और बाहर से कुंडी लगवा लेता हूं।’
‘26 मई को असल में क्या हुआ था’? हमने सिर्फ इतना ही कहा कि कई दिनों से रुका संतोष का सब्र का बांध टूट पड़ा। अब उन्होंने जो बताया पढ़िए-
‘26 मई को रोज की तरह मैं घर से स्कूल के लिए निकला। शाम 3 बजे स्कूल से घर लौट रहा था। रास्ते में 3 बजकर 7 मिनट पर पुरोला मेन मार्केट में काम करने वाले आशीष चुनार ने कॉल करके बताया कि मेरी भांजी को दो लड़के टैम्पो में बैठाकर ले जाने की कोशिश कर रहे हैं। मैं फौरन मेन मार्केट के लिए चल दिया। तब तक आशीष ने आवाज लगाकर दोनों लड़कों उबैद और जितेंद्र सैनी को रोकना चाहा, लेकिन दोनों भाग गए।’
उबैद से कहा था- सॉरी बोलो और मामला खत्म करो…
‘पुरोला छोटा सा शहर है, मैं उबैद और जितेंद्र को पहले से जानता था। इसके बाद वहां भीड़ इकट्ठा हो गई। मैं भांजी अर्चना को लेकर सीधे उबैद की दुकान पर पहुंचा। हमने कहा कि उबैद को बुलाओ। करीब घंटाभर बाद उबैद आया। दुकान के बाहर भीड़ लग चुकी थी।'
'उबैद आया तो हमने पूछा कि सच बताओ, वहां क्या कर रहे थे? उबैद कुछ नहीं बोला और इधर-उधर की बात करने लगा।’
इसके बाद मामा संतोष ने पुलिस में शिकायत करने का फैसला लिया और पुलिस चौकी का रुख किया। पुलिस चौकी में लड़की अर्चना, मामा संतोष और दोनों आरोपी उबैद-जितेंद्र मौजूद थे।
संतोष बताते हैं कि ‘हमने दोनों से कहा कि सही बता दो, क्या करने वाले थे। अपनी गलती मानो और सॉरी बोलकर मामला खत्म करो।’ उबैद अकड़ दिखाते हुए बोला- ‘अब देख लेना क्या होता है’। संतोष ने तभी फैसला किया कि पुलिस से लिखित शिकायत करनी है।
लव जिहाद वाले कंप्लेंट लेटर को फाड़कर फेंक दिया…
भीड़ बढ़ चुकी थी। इसमें कुछ स्थानीय हिंदुत्ववादी नेता भी शामिल हो गए। स्थानीय लोगों ने एक शिकायत पत्र लिखा। संतोष बताते हैं, ‘लोगों ने जो कंप्लेंट लिखकर थानेदार को दी, उसमें कई मनगढंत बातें जोड़ दीं। ‘लव जिहाद’ का भी जिक्र किया। मैंने ये लेटर पढ़ा तो फाड़कर फेंक दिया।
इस लेटर में लिख दिया था कि मेरी भांजी को बहला-फुसलाकर उबैद बहुत बड़ी घटना को अंजाम देना चाहता था। लव जिहाद के जरिए देह व्यापार कराने की साजिश रच रहा था। इसके बाद मैंने जो हुआ था, वो सच-सच लिखकर शिकायत खुद थानेदार साहब को दिया।’
पुलिस ने 26 मई की शाम को ही दोनों लड़कों को गिरफ्तार करके केस दर्ज कर लिया। संतोष इसके बाद भांजी को लेकर घर आ गए, लेकिन शाम होते-होते लोकल मीडिया ने किडनैपिंग के इस केस को लव जिहाद का रंग दे दिया।
संतोष कहते हैं कि ‘मैं इस मुद्दे को भड़काना नहीं चाहता था। इसलिए एक बार भी किसी प्रदर्शन या रैली में शामिल नहीं हुआ।’ संतोष ने आरोप लगाया कि पुरोला व्यापारी संघ ने अपने फायदे के लिए इस मुद्दे को सियासी बना दिया है और इस पर राजनीति कर रहे हैं।’
मुद्दा गलत दिशा में गया, तो मैंने FIR होल्ड करनी चाही…
लड़की के मामा संतोष आगे बताते हैं, ‘27 मई तक मामले की चर्चा पूरे उत्तराखंड में फैल गई थी। मुझे लग गया था कि अब लोग अपने-अपने राजनीतिक हित साधने के लिए मुद्दे को गलत दिशा दे रहे हैं। मैं उसी दिन थाने गया और थानेदार से कहा कि ये मुद्दा ज्यादा ही बड़ा हो गया। क्या इसकी FIR को होल्ड किया जा सकता है। थानेदार ने साफ कह दिया अब केस दर्ज हो गया है। थाने में उबैद मेरे पैर पर गिर कर माफी मांग रहा था, लेकिन मैंने कहा कि अब मेरे हाथ में कुछ नहीं है।’
संतोष 27 मई के बाद से पुरोला में किसी भी रैली, सभा, प्रदर्शन में शामिल नहीं हुए। 29 मई को पुरोला में व्यापारी संघ ने रैली की थी। इसी रैली के दौरान मुस्लिमों के घर के बाहर नारेबाजी की गई और पुरोला छोड़ने की धमकी दी गई। रैली मेन मार्केट पहुंची तो उपद्रव शुरू हो गया। मुस्लिम व्यापारियों की दुकान के बाहर लगे होर्डिंग्स को फाड़ा गया।
29 मई के बाद पुरोला के आस-पास के कस्बों बड़कोट, नोगांव, आराकोट, मोरेह में भी रैली और प्रदर्शन शुरू हो गए, लेकिन लड़की के मामा संतोष ने हर प्रदर्शन से दूरी बनाई।
4 जून को देहरादून से आए हिंदुत्ववादी नेता और ‘देवभूमि रक्षा समिति’ नाम का संगठन चलाने वाले स्वामी दर्शन भारती ने भी पुरोला में रैली की। भगवा कपड़े पहने दर्शन भारती के साथ स्थानीय लोग इकट्ठा हुए और मेन मार्केट में भड़काऊ नारेबाजी भी हुई।
4 जून की रात को ही मार्केट में मुस्लिम व्यापारियों की दुकानों पर एक पोस्टर चिपकाया गया। इस पोस्टर पर लिखा था ‘जिहादी अपनी दुकान खाली कर दो’। हमने सीसीटीवी फुटेज हासिल किया है, जिसमें रात 9.07 मिनट पर एक व्यक्ति पोस्टर चिपकाते दिख रहा है। स्वामी दर्शन ने भी भास्कर से बातचीत में कहा है कि ‘अगर किसी हिंदू ने ये पोस्टर लगाया है, तो मैं इसका समर्थन करता हूं।’
धार्मिक नेताओं ने समर्थन के लिए कॉल किया, मैंने मना कर दिया
संतोष कहते हैं कि ‘पुरोला के बाहर से धार्मिक नेता आने लगे तो इस केस को सांप्रदायिक बना दिया गया। कई हिंदुत्ववादी नेताओं ने मुझे फोन करके कहा कि हम आपके साथ हैं। आप भी प्रदर्शन का हिस्सा बनिए, लेकिन जब धर्म का कोई मसला ही नहीं है तो मैंने साफ मना कर दिया। पुलिस थाने से भी मुझे फोन आया था कि भैरव सेना वाले लोग मुझसे मिलना चाहते हैं। तब से मैं घर से निकला ही नहीं।’
मैं चाहता हूं कि मुस्लिम परिवार पुरोला में वापस आ जाएं
हमने संतोष से पूछा कि जो मुस्लिम परिवार पुरोला छोड़ने को मजबूर हो गए उनके बारे में क्या सोचते हैं? उन्होंने जवाब दिया- ‘मेरे कई सारे दोस्त मुस्लिम हैं। उबैद नाम का आरोपी लड़का है, मैंने उसकी फर्नीचर की दुकान से सामान खरीदा है। मैं तो यही चाहता हूं कि जो भी मुसलमान पुरोला छोड़ गए, उनको वापस आना चाहिए। उनका पलायन गलत हुआ है।’
लव जिहाद का कोई मामला नहीं: पुलिस
लड़की के मामा ने जो भी बातें कहीं, इसकी पुष्टि करने हम पुरोला थाना प्रभारी खजान सिंह चौहान के पास पहुंचे। उन्होंने बताया कि ‘पहली कंप्लेंट फाड़ने वाली बात सही थी। उसमें गलत बातें लिखी थीं। मैंने लड़की के मामा को कहा कि आप खुद जो हुआ, वही लिखकर शिकायत दें।’
‘हमने पहले ही दिन दोनों लड़कों की कॉल डिटेल्स निकालकर चेक किया। उनकी लड़की से कोई बात नहीं होती थी। दोनों एक-दूसरे को नहीं जानते थे, इसलिए साफ है कि लव जिहाद जैसा कोई मामला ही नहीं है।’
हमने घटना के दिन की CCTV फुटेज निकालने की कोशिश की, लेकिन किसी भी कैमरे में 26 मई वाली वारदात पकड़ में नहीं आई है। हमें पोस्टर चिपकाने वाले CCTV फुटेज मिले हैं, लेकिन उस फुटेज में पोस्टर चिपकाने वाले का चेहरा साफ नहीं दिख रहा है।
हिंदूवादी नेता बोले- परिवार दबाव में, विवाद बढ़ने से घबरा गया है
बजरंग दल के साप्ताहिक मिलन प्रमुख विकास वर्मा इस मामले में शुरुआत से एक्टिव हैं। वे लव जिहाद के विरोध में पुरोला प्रदर्शन करने पहुंचे थे। हमने उनसे पूछा कि लड़की के मामा ने इससे इनकार किया है। फिर आप किस आधार पर इसे लव जिहाद बता रहे हैं?
विकास कहते हैं कि 'पुरोला के प्रधान कांग्रेस से हैं। परिवार कमजोर है। इतनी बड़ी कॉन्ट्रोवर्सी के बाद परिवार घबरा गया। हमने पहले भी कई मामले में लोगों की मदद की है, लेकिन कई बार लोगों ने पैसे लेकर मामले को खत्म कर लिया। पुलिस ने इतना दबाव बनाने की कोशिश की, उन्होंने महापंचायत तक नहीं होने दी।'
वहीं, देवभूमि रक्षा अभियान के संस्थापक दर्शन भारती का कहना है कि 'आपको पहाड़ी लोगों का पता है। बेटी मुसलमानों के साथ चली जाती है, बच्चे पैदा करती है। वे कहते हैं हमें नहीं पता कि कहां है। कभी-कभी परिवार सम्मान और इज्जत को देखते हुए ये बात बोल देता है। कई बार लोग दबाव में आ जाते हैं।'
पुरोला के विवाद पर ये ग्राउंड रिपोर्ट भी पढ़िए...
किडनैपिंग या लव जिहाद, तनाव के बाद BJP लीडर समेत 30 मुस्लिम परिवारों ने शहर छोड़ा
‘मैं पुरोला के लोगों के बीच ही पला-बढ़ा। ये मेरी कर्मभूमि रही है, पर आज पुरोला के लोगों ने हमें बाहर निकाल फेंका। रोज साथ उठने-बैठने वालों ने ही हमारी दुकानों के बैनर फाड़ दिए। अब पुरोला लौटने की इच्छा नहीं है।’ ये जाहिद मलिक हैं। उत्तरकाशी जिले के BJP अल्पसंख्यक मोर्चा के अध्यक्ष। पुरोला में चल रहे विवाद के बाद उन्होंने घर छोड़ दिया। उनके जैसे 30 और परिवार पुरोला छोड़ चुके हैं और वापस नहीं आना चाहते।
पढ़िए पूरी खबर...